作者：无名氏
词牌/韵律：摸鱼儿

paragraphs: 过湘皋、碧龙惊起，冰涎犹护髯影。
春洲未有菱歌伴，独占暮烟千顷。
呼短艇。
试翦取纤条，玉溜青丝莹。
尊前细认。
试水面新荷，波心半掩，点点翠钿净。
凄凉味，酪乳那堪比并。
吴盐一箸秋冷。
当时不为鲈鱼去，聊尔动渠归兴。
还记省。
是几度西风，几度吹愁醒。
鸥昏鹭瞑。
谩换得霜痕，萧萧两鬓，羞与共秋镜。